Opravljanje finančnih storitev osebam s sedežem v drugi državi in vpis v DDV evidence 

Pojasnilo DURS, št. 4230-357/2009-2, 3. 2. 2010

Davčni zavezanec navaja, da v okviru svoje dejavnosti opravlja obdavčene transakcije, kot tudi transakcije, ki so oproščene plačila DDV na podlagi 4. točke 44. člena ZDDV-1 (finančne transakcije). V zvezi s spremembami ZDDV-1, ki so stopile v veljavo s 1. januarjem 2010 se srečuje z naslednjimi vprašanji:
•	v polje 12 obrazca DDV-O in v RP-O se vpisujejo tudi vrednosti storitev, ki so sicer v Sloveniji oproščene plačila DDV, vendar pa niso oproščene plačila DDV v državi članici, v kateri so storitve opravljene:
o	kako pridobiti informacijo o oprostitvah v posameznih državah članicah?
o	kako se vrednost teh storitev upošteva pri izračunu odbitnega deleža; v celoti kot oproščene glede na obravnavo v Sloveniji ali glede na to, kakšna je obravnava v državi članici, v kateri je storitev opravljena?
•	kako se v obrazcu DDV-O evidentirajo ter upoštevajo pri izračunu odbitnega deleža storitve, ki se opravijo naročniku davčnemu zavezancu oziroma osebi, ki ni davčni zavezanec s sedežem izven Skupnosti in se davčno breme na podlagi prvega odstavka 25. člena ZDDV-1 oziroma 30.d člena tega zakona prenese v državo, kjer je sedež prejemnika?
V zvezi z navedenim odgovarjamo:

K točki 1: 
•	podatki o obdavčitvi na področju DDV drugih držav članic so dostopni na straneh Evropske komisije. 
Za konkretne informacije o obdavčitvi ali oprostitvi transakcij na področju DDV v drugih državah članicah EU se je treba pozanimati v zadevnih državah članicah. DURS namreč s tem podatkom ne razpolaga. Nekaj podatkov je mogoče najti na spletnih straneh Evropske komisije:
_http://ec.europa.eu/taxation_customs/taxation/index_en.htm_. 

K točki 2: 
•	storitve iz prvega odstavka 25. člena ZDDV-1, ki so opravljene davčnemu zavezancu s sedežem v drugi državi članici, in v tej državi članici niso oproščene plačila DDV, se vpišejo v polje 12 obrazca DDV-O. Če pa so navedene storitve v tej državi članici oproščene plačila DDV, se v obrazec DDV-O ne vpisujejo. Pri izračunu odbitnega deleža se storitve iz prvega odstavka 25 upoštevajo le, če bi davčni zavezanec od teh storitev, če bi jih opravil v Sloveniji, lahko odbil DDV (upoštevajo se v števcu in imenovalcu).
•	storitve iz prvega odstavka 25. člena ZDDV-1 (ne gre za storitve iz 29. člena pravilnika), ki so opravljene davčnemu zavezancu s sedežem zunaj Skupnosti in storitve iz 30.d člena ZDDV-1, ki so opravljene osebam, ki niso davčni zavezanci in imajo sedež (oziroma bivališče) zunaj Skupnosti, se v obrazec DDV-O ne vpisujejo. Vendar pa se navedene transakcije upoštevajo pri izračunu odbitnega deleža v števcu in imenovalcu, če bi davčni zavezanec od teh storitev, če bi bile opravljene v Sloveniji, lahko odbil DDV. Prav tako se v primerih opravljanja storitev, ki so v Sloveniji sicer oproščene plačila DDV v skladu s točkami 1 in 4 (a) do (e) 44. člena ZDDV-1 in imajo prejemniki storitev sedež zunaj Skupnosti, te storitve upoštevajo pri izračunu odbitnega deleža v števcu in imenovalcu storitve. 
V skladu z Navodilom za izpolnjevanjem obračuna DDV, ki je sestavni del Priloge X Pravilnika o izvajanju Zakona o davku na dodano vrednost (Uradni list RS, št. 141/06, 52/07, 120/07, 21/2008, 123/08 in 105/09), se v polje 12 vpisuje vrednost dobav blaga in storitev v druge države članice, ki vključuje:
•	oproščene dobave blaga davčnim zavezancem, identificiranim za namene DDV v drugih državah članicah, o katerih se poroča v rekapitulacijskem poročilu,
•	oproščene tristranske dobave blaga znotraj Skupnosti,
•	storitve, opravljene na ozemlju druge države članice, za katere je plačnik DDV v skladu s 196. členom Direktive Sveta 2006/112/ES1 izključno prejemnik storitev.
Vpisuje se tudi vrednost storitev, ki so obdavčene v državi članici, v kateri je transakcija obdavčljiva, če so te storitve v Sloveniji oproščene plačila DDV. Ne vpisuje pa se storitev, ki bi bile oproščene plačila DDV v državi članici, v kateri je transakcija obdavčljiva.

Na podlagi pojasnila k polju 11, se v to polje obrazca DDV-O ne vpisujejo dobave blaga in storitev, ki niso opravljene v Sloveniji.

Če slovenski davčni zavezanec opravi storitve, ki so na podlagi prvega odstavka 25. člena ZDDV-1 opravljene v drugi državi članici, se v obrazec DDV-O torej vpisujejo le tiste storitve, ki v tej drugi državi članici niso oproščene plačila DDV, ne glede na davčno obravnavo v Sloveniji. Prav tako se v obrazec DDV-O ne vpisujejo storitve iz prvega odstavka 25. člena ZDDV-1, ki so opravljene davčnemu zavezancu s sedežem v tretji državi in tudi ne storitve iz 30.d člena ZDDV-1 opravljene osebam, ki niso davčni zavezanci in imajo sedež zunaj Skupnosti, ker je kraj opravljanja storitev v teh primerih zunaj Skupnosti. 

V skladu z določbo drugega odstavka 65. člena Zakona o davku na dodano vrednost - ZDDV-1 (Uradni list RS, št. 117/06, 33/09 in 85/09) se odbitni delež določi tako, da se navede:
a) v števcu: skupni znesek letnega prometa, brez DDV, ki se nanaša na transakcije, pri katerih je DDV odbiten po 63. členu tega zakona;
b) v imenovalcu: skupni znesek letnega prometa, brez DDV, ki se nanaša na transakcije, vključene v števcu, in na transakcije, pri katerih DDV ni odbiten, vključno s subvencijami, razen tistih, ki so neposredno povezane s ceno blaga ali storitev iz prvega odstavka 36. člena tega zakona.

Na podlagi a) točke drugega odstavka 63. člena ZDDV-1 ima davčni zavezanec pravico do odbitka DDV, če se blago in storitve uporabijo za namene transakcij, kijih je v zvezi z dejavnostjo iz drugega odstavka 5. člena tega zakona opravil zunaj Slovenije, če bi bil upravičen do odbitka DDV, če bi bile opravljene v Sloveniji. Storitve iz prvega odstavka 25. člena ZDDV-1, ki so opravljene davčnemu zavezancu s sedežem v drugi državi članici, in bi imel davčni zavezanec pravico do odbitka DDV, če bi bile opravljene v Sloveniji, se tako upoštevajo pri izračunu odbitnega deleža v števcu in imenovalcu. 

Storitve iz prvega odstavka 25. člena ZDDV-1, ki so opravljene davčnemu zavezancu s sedežem v drugi državi članici, in bi bile oproščene plačila DDV v Sloveniji, če bi bile opravljene v Sloveniji, ne dajejo pravice do odbitka DDV v skladu s 63. členom ZDDV-1 in se zato ne vpisujejo v števec, prav tako ne predstavljajo prometa na ozemlju Slovenije, ki bi se upošteval v imenovalcu za izračun odbitnega deleža.

Storitve iz prvega odstavka 25. člena ZDDV-1, ki so opravljene davčnemu zavezancu s sedežem v tretji državi in storitve iz 30.d člena ZDDV-1 opravljene osebam, ki niso davčni zavezanci in imajo sedež zunaj Skupnosti, in bi imel davčni zavezanec pravico do odbitka DDV, če bi bile opravljene v Sloveniji, se na podlagi navedenega upoštevajo pri izračunu odbitnega deleža v števcu in imenovalcu. 

V skladu s c) točko drugega odstavka 63. člena ZDDV-1 pa ima davčni zavezanec pravico do odbitka DDV tudi, če se blago in storitve uporabijo za namene transakcij, ki so oproščene v skladu s točkami 1 in 4 (a) do (e) 44. člena tega zakona, če ima naročnik sedež zunaj Skupnosti ali če so te transakcije neposredno povezane z blagom, namenjenim za izvoz iz Skupnosti.

Pri izračunu odbitnega deleža se zato v števcu in imenovalcu upoštevajo tudi storitve iz prvega odstavka 25. člena ZDDV-1 opravljene davčnemu zavezancu s sedežem v tretji državi in storitve iz 30.d člena ZDDV-1 opravljene osebam, ki niso davčni zavezanci in imajo sedež zunaj Skupnosti, in bi bile v Sloveniji oproščene plačila DDV v skladu s točkami 1 in 4 (a) do (e) 44. člena ZDDV-1 (zavarovalne transakcije in nekatere finančne transakcije razen upravljanja investicijskih skladov), če bi bile opravljene v Sloveniji.